তামান্নার নতুন আইটেম গানের শুটিংয়ের ভিডিও ফাঁস

ওয়েব ডেস্ক: ‘রেইড টু'(‘Raid 2’)-এর সেটে উষ্ণতা ছড়াচ্ছেন তামান্না ভাটিয়া(Tamannaah Bhatia), ভাইরাল ভিডিও ক্লিপ মুম্বইয়ের এক শুটিং সেটে সম্প্রতি নজর কাড়লেন দক্ষিণী তারকা তামান্না ভাটিয়া। একদল নৃত্যশিল্পীর সঙ্গে একটি নাচের দৃশ্যের জন্য প্রস্তুতি নিচ্ছিলেন তিনি। ছড়িয়ে পড়া একটি ভিডিও ক্লিপে দেখা যায়, দলের মধ্যমণি হয়ে দাঁড়িয়ে আছেন তামান্না। তার পরনে ছিল ঝলমলে ব্রালেট ও হাই স্লিট লেহেঙ্গা, যা অভিনেত্রীকে এক আবেদনময়ী রূপে তুলে ধরেছে। এই পোশাকে তামান্না যেন উষ্ণতা ছড়াচ্ছেন, এমনটাই মনে করছেন অনেকে।

ভাইরাল ভায়ানি নামের একটি ইনস্টাগ্রাম অ্যাকাউন্ট থেকে এই ভিডিওটি পোস্ট করা হয়েছে। তাদের দাবি, এটি অজয় দেবগন অভিনীত আসন্ন সিনেমা ‘রেইড টু’-এর একটি আইটেম গানের দৃশ্য, যা শুটিং সেট থেকে ফাঁস হয়েছে।
তামান্না ভাটিয়া দক্ষিণ ভারতীয় সিনেমায় একজন দক্ষ নৃত্যশিল্পী হিসেবে পরিচিত। এর আগেও বহু সিনেমার আইটেম গানে তার কোমর দোলানো দর্শকদের মুগ্ধ করেছে এবং প্রশংসাও কুড়িয়েছে। গত বছর ‘আজ কি রাত’ গানে তার নৃত্য ঝড় তুলেছিল সোশ্যাল মিডিয়ায়। কিছুদিন আগেই খবর আসে যে ‘রেইড টু’ সিনেমাতেও একটি বিশেষ আইটেম গানে দেখা যাবে তাকে। এই ঘোষণার পর থেকেই আলোচনায় ছিলেন তামান্না। সম্প্রতি এই ভিডিও ক্লিপটি ভাইরাল হওয়ায় সেই আলোচনা আরও জোরালো হয়েছে।

সোশ্যাল মিডিয়ায় এই ভিডিওটি ছড়িয়ে পড়ার পর নেটিজেনরা বিভিন্ন ধরনের মন্তব্য করছেন। অনেকেই তামান্নার রূপ ও নাচের প্রশংসা করছেন। কেউ কেউ আবার এই নতুন আইটেম গানটিকে ‘আজ কি রাত ২.০’ বলেও অভিহিত করছেন। এমনকি কিছু দর্শক তার এই লুকের সঙ্গে আগের ‘আজ কি রাত’ গানের পোশাকের মিল খুঁজে পেয়েছেন।
এর আগে ইন্ডিয়া টুডে জানিয়েছিল, পরিচালক রাজ কুমার গুপ্তা অজয় দেবগনকে নিয়ে ‘রেইড টু’ নির্মাণ করছেন এবং এই সিনেমায় একটি বিশেষ আইটেম গানে দেখা যাবে তামান্না ভাটিয়াকে। সূত্র মারফত জানা যায়, অভিনেত্রী ইতিমধ্যেই মুম্বইয়ে এই গানের শুটিংয়ে অংশ নিয়েছেন। সিনেমাটির গুরুত্বপূর্ণ অংশে এই হাই ভোল্টেজের আইটেম গানটি ব্যবহার করা হবে।

প্রযোজনা সংস্থার একটি সূত্র সংবাদমাধ্যমকে জানিয়েছে, তামান্না ভাটিয়া আনুষ্ঠানিকভাবে ‘রেইড টু’ সিনেমার একটি উচ্চশক্তিসম্পন্ন আইটেম গানের শুটিং শুরু করেছেন। শুটিং সেটে গানটি নিয়ে ব্যাপক উৎসাহ দেখা যাচ্ছে। ‘কাভালা’ এবং ‘আজ কি রাত’-এর মতো জনপ্রিয় আইটেম গানের পর এই নতুন গানে তামান্নার পারফর্মেন্স নিয়ে দর্শকদের প্রত্যাশা আকাশছোঁয়া। শুটিং টিম গানের সেটটিকে ঝলমলে আলো, উজ্জ্বল রঙের ব্যবহার এবং স্ট্রোব ইফেক্টের মাধ্যমে বিশেষভাবে আকর্ষণীয় করে তুলেছে, যা তামান্না ভাটিয়ার সৌন্দর্যকে আরও বাড়িয়ে দেবে।

আইটেম গানে তামান্নার পোশাক প্রসঙ্গে সূত্রটি আরও জানায়, গানটি গ্ল্যামার-পূর্ণ হতে চলেছে, যেখানে তামান্না সিকুইনের পোশাক পরে তার নিজস্ব নাচের শৈলী প্রদর্শন করবেন। তবে এই গানে ইয়ো ইয়ো হানি সিংয়ের সঙ্গে তামান্না পারফর্ম করছেন না। নির্মাতারা এখনও এই গানের গায়িকার নাম গোপন রেখেছেন।

‘রেইড টু’ সিনেমায় অজয় দেবগণের বিপরীতে দেখা যাবে বাণী কাপুরকে। প্রথম পার্টে তার বিপরীতে অভিনয় করেছিলেন ইলিয়ানা ডিক্রুজ। এছাড়াও সিনেমাটিতে রীতেশ দেশমুখ, রজত কাপুর, সুপ্রিয়া পাঠকের মতো অভিনেতারাও রয়েছেন। বিশেষ চরিত্রে জ্যাকলিন ফার্নান্দেজ এবং হানি সিংয়েরও অভিনয় করার কথা রয়েছে। নির্মাতারা আগামী ১ মে সিনেমাটি প্রেক্ষাগৃহে মুক্তি দেওয়ার পরিকল্পনা করেছেন।